《题剡山所见》
宋代·李易

剡中无数野蔷薇，黄云烂漫相因依。玉杯浅琢承坠露，金钟倒挂摇晨晖。

斑竹笋行三亩地，红药花开一尺围。豆角尝新小麦秀，来禽长向樱桃肥。

歌舌随风柳外啭，翠花带水烟中飞。鱼跳破浪奋赤鬣，鹤唳投松翻缟衣。

乡关万里久无梦，岩壑四年今息机。叮咛杜宇往江北，为唤故人令早归。

作者简介：李易（？～一一四二），字顺之，江都（今江苏扬州）人。高宗建炎二年（一一二八）进士。三年，为江阴军签判。绍兴元年（一一三一），擢太常博士，迁中书舍人，出知扬州。官至敷文阁待制。十二年，卒于秀州（《建炎以来系年要录》卷一四七）。《两宋名贤小集》卷一八四存有《李敷文诗集》一卷。事见《宋历科状元录》卷五，今录诗十三首。